(Ortografía tradicional) Aretak xbitaj waꞌ rumal ri Jesús,
xnabej chquiwäch,
xutakej ru be,
xeꞌ cꞌu pa ri tinimit Jerusalén.
Nakaj chi cꞌu e cꞌo wi che ri tinimit Betfagé,
xukujeꞌ ri tinimit Betania chuwäch ri juyub u biꞌam Ujuyubal Olivos,
xeutak bic quieb chque ru tijoxelab.
Xubij cꞌu chque:
Jix pa ri alaj tinimit ri cꞌo apan chkawäch.
Aretak ix opaninak chi chilaꞌ,
quirika na jun burro yukulic,
ri man cꞌo tä jumul jun winak quiejeninak chrij.
Chiquira waꞌ,
chicꞌama lok,
—cächa chque.
We cꞌo jun cutaꞌ chiwe:
¿Jas che quiquiro?
—cächa ne.
Jeꞌ quibij waꞌ che:
Xa cajwataj waꞌ che ri Kajaw Jesús,
—quixcha che,
—xcha ri Jesús chque.
Xebeꞌ cꞌu ri tijoxelab ri xeutak bic,
jeꞌ xequirika jas ri xubij ri Jesús chque.
Tajin cäquiquir ri burro aretak ri ajchakꞌel xquitaꞌ chque,
xquibij:
¿Jas che tajin quiquir ri burro?
—xecha chque.
Ri e areꞌ xquibij:
Xa cajwataj waꞌ che ri Kajaw Jesús,
—xecha chque.
Xquicꞌam cꞌu bic,
xquiya cꞌu che ri Jesús.
Xquicoj ri qui kꞌuꞌ chrij,
xquiya cꞌu ri Jesús chrij.
Quiejeninak ri Jesús,
tajin cäbinic.
Xquilicꞌ ri qui kꞌuꞌ pa ri be.
Nakaj chi cꞌu e cꞌo wi che ri Jerusalén,
xeopan pa ri xulanic re ri Ujuyubal Olivos.
Conojel ri qꞌuialaj tak u tijoxelab xquichaplej quicotem,
co xechꞌawic,
xquinimarisaj u kꞌij ri Dios rumal conojel ri nimak tak cajmabal ri quilom.
Cäquibij cꞌut:
¡Tewchim baꞌ ri Nim Takanel ri petinak pa ru biꞌ ri Kajaw Dios!
—quechaꞌ.
Cuxlan na kanimaꞌ rumal ri Dios chicaj.
¡Chnimarisax baꞌ u kꞌij ri Dios ajchicaj!
—xecha ri winak.
Jujun chque ri tataꞌib fariseos ri e cꞌo chquixol ri qꞌuialaj winak xquibij che ri Jesús:
Ajtij,
cheyaja la ri tijoxelab la,
—xecha che.
Ri Jesús xchꞌawic,
xubij chque:
Kas tzij,
we ta mat quechꞌaw waꞌ we winak riꞌ,
are co quechꞌaw na ri abaj,
—xcha chque.
Aretak xenakajin che ri tinimit,
ri Jesús xokꞌ pa qui wiꞌ ri winak aj Jerusalén.
Xubij:
Cwaj ta ne chi pa we kꞌij riꞌ quiwetamaj jachin riꞌ ri cäcowinic cuya utzil chixol.
Cꞌuꞌtal cꞌu waꞌ cämic chiwäch,
—cächaꞌ.
Quepe cꞌu na ri kꞌij chiwij aretak ri qꞌuialaj i cꞌulel cäcaꞌn na jun cꞌotom chrij ri tinimit,
cäquisutij na rij,
sibalaj cꞌu cäquilatzꞌobisaj na waꞌ,
—cächaꞌ.
Quequiwulij na can ri iwachoch cho ulew,
quixquicämisaj na.
Man cäcanaj tä cꞌu na can jun abaj puwiꞌ jun abaj chic,
—cächaꞌ.
Are cꞌu rumal waꞌ chi man iwetam taj chi pa we kꞌij riꞌ ri Dios xixusolij,
—xcha chque.